**MOCIÓ PER A L’ADOPCIÓ DE MESURES ENFRONT DE LA COVID-19 DAVANT LA GRAVETAT DE LA SITUACIÓ ACTUAL**

L’evolució de la pandèmia per COVID-19 ha evidenciat que ens trobem en una situació de contagi comunitari descontrolat, proporció creixent de resultats de proves positives, alta pressió hospitalària i ocupació UCI’s, greu afectació a persones amb malalties no COVID-19 per l’ajornament de diagnòstics, tractaments i intervencions quirúrgiques, superació amb escreix dels indicadors establerts pel govern d’Espanya per al nivell d’Alerta 4, etc.

Davant aquesta situació cal prendre mesures contundents i valentes per a frenar els contagis, preservar vides, evitar el col·lapse del sistema sanitari i garantir el procés de vacunació.

Alhora cal la col·laboració interadministrativa per tal que des de cada àmbit es prenguen les mesures adients per fer front a la tercera onada de la COVID-19 al nostre país.

Des de Pedreguer entenem que la dicotomia salut vs. economia és una dicotomia falsa perquè com estan apuntant tant la ciència com també les dades econòmiques, sense salut no n’hi ha economia.

És per això que proposem les següents

**PROPOSTES D’ACORD**

**PRIMER.-** L’Ajuntament de Pedreguer sol·licita formalment al Govern d’Espanya l’adopció de mesures més restrictives per frenar l’augment de contagis i perquè en el marc de l’estat d’alarma es decrete un **confinament parcial** i la suspensió de les activitats de l’hostaleria, establiments turístics, hotelers i d’oci, centres comercials i establiments comercials no essencials de més de 800 m² (limitant l’activitat als d’amplària igual o inferior), espectacles i activitats sense programació estable que impliquen acumulació de persones a l’entrada i eixida, la prohibició de reunions de grups de persones no convivents excepte les activitats relacionades amb la criança o cures de l’àmbit familiar, i confinament nocturn a les 20.00 h amb excepció de l’anada i tornada al lloc de treball o estudi.

D’igual forma, instar al Govern d’Espanya a la **creació d’un fons d’emergència** estatal per a pal·liar els efectes econòmics de les restriccions sanitàries sobre les activitats econòmiques afectades, per al manteniment dels llocs de treball, els drets laborals i el manteniment del treball autònom que incloga la bonificació de les quotes a la Seguretat social proporcional al percentatge de suspensió de l’activitat de les diferents empreses.

**SEGON.-** L’Ajuntament de Pedreguer sol·licita formalment al President de la Generalitat i a la Consellera de Sanitat Universal i Salut Pública, que mentre no es decreten les mesures exposades anteriorment per part del govern d’Espanya, es modifiquen les resolucions i decrets vigents i s’adopten en l’àmbit de les competències autonòmiques mesures més restrictives en espais de socialització, així com la prohibició de reunions de grups de persones no convivents amb l’excepció d’activitats relacionades amb la criança o cures de l’àmbit familiar.

D’igual forma, instar a la Generalitat Valenciana a la creació d’un fons d’emergència autonòmica per a pal·liar els efectes econòmics de les restriccions sanitàries sobre les activitats afectades per al manteniment dels llocs de treball, els drets laborals i el manteniment del treball autònom.

**TERCER.-** Donar trasllat dels presents acords al Govern d’Espanya, al President de la Generalitat Valenciana i a la Consellera de Sanitat Universal i Salut Pública.